अबोहर। फॉर्म हाउस में मौके पर पहुंचकर उसने और उनके मामा जसपाल सिंह भोला ने देखा कि भीम और जंटे पर आरोपी लगातार वार कर रहे हैं। भीम के दोनों हाथ-पांव काट दिए थे। हाथ इधर-उधर बिखरे पड़े थे। उन्होंने दोनों हाथों को वहां से उठाया। लेकिन, उनको भीम के पांव नहीं मिले। वे काफी देर तक भीम के पांव इधर-उधर देखते रहे। लेकिन, नहीं मिले।
काफी दूर भीम के बूट पड़े हुए थे। जब बूट उठाने के लिए गए तो वह काफी भारी थे। देखा तो पता चला कि इनमें पांव भी हैं। उन्हें देखकर ऐसे लग रहा था कि जैसे भीम के पांव काटने के बाद उनके साथ फुटबाल की तरह खेला गया हो। इससे दरिंदराना बात और क्या हो सकती है। ये शब्द भीम हत्याकांड में घायल गुरजंट के भाई रंजीत राणा ने भास्कर से कहे। राणा ने बताया कि अगर उनके भाई जंटे के हाथ में लोहे का मोटा कड़ा न होता तो उसका भी हाथ काट दिया होता।
अमित डोडा का रिमांड बढ़ा
अमित डोडा सहित सात आरोपियों को न्यायाधीश अमित मल्लन की अदालत में पेश किया गया। दोनों पक्षों की दलीलें सुनने के बाद न्यायाधीश ने अमित डोडा को दो जनवरी तक पुलिस रिमांड पर भेज दिया है। दो जनवरी को अमित डोडा, राजा, पारी, भीमा, हैप्पी को न्यायाधीश जगजीत सिंह की कोर्ट में पेश किया जाएगा। वहीं, 2 को ही जिला फाजिल्का के एडिशनल सेशन जज जतिन्द्र वालिया की अदालत में शिव लाल डोडा की अग्रिम जमानत याचिका की सुनवाई होनी है।
आरोप: अस्पताल में नहीं मिला फर्स्ट ऐड
रंजीत ने बताया कि वे दोनों को उठा कर सिविल अस्पताल पहुंचे तो वहां स्टाफ ने फर्स्ट ऐड भी नहीं दी और अमृतसर रेफर कर दिया। भीम की लात से खून वह रहा था। उन्होंने जुराब उतार कर उसकी टांग पर चढ़ा दी ताकि खून रुके सके। लेकिन, भीम ने रास्ते में ही दम तोड़ दिया। अस्पताल प्रबंधन के खिलाफ भी वे अदालत में शिकायत करेंगे कि उन्होंने डॉक्टर का धर्म नहीं निभाया।
मांग: शिवलाल, गंगा व हैरी को गिरफ्तार करें
मरने से कुछ समय पहले भीम ने बताया कि शिवलाल डोडा ने बटाला और अमृतसर में क्राइम कराया है। बहुतों के हाथ-पांव तुड़वाए हैं। उनको पुलिस के सूत्रों ने बताया कि काॅल डिटेल चेक कराने से पता चला कि हैरी ने घटना के समय अमित व शोली से संपर्क किया था। उन्होंने कहा, सरकार से मांग करते हैं कि शिवलाल डोडा, वजीर, गंगा व हैरी के भाई सुक्खा को तुरंत गिरफ्तार करे।
परिवार और संघर्ष कमेटी नहीं मिली डिप्टी सीएम से
भीम टांक, गुरजंट के परिवार और अबोहर हत्याकांड संघर्ष कमेटी की बुधवार को भी डिप्टी सीएम सुखबीर बादल के साथ मुलाकात नहीं हो पाई। डिप्टी सीएम के ओएसडी चरणजीत सिंह बराड़ ने पीड़ित परिवार को मीटिंग को लेकर सूचना दी थी। यह दूसरी बार है जब पीड़ित परिवार और संघर्ष कमेटी की डिप्टी सीएम सुखबीर के साथ नहीं हो सकी। इससे पहले भी डिप्टी सीएम के ओएसडी बराड़ ने ही मीटिंग को लेकर कोशिश की थी। गौरतलब है कि डिप्टी सीएम सुखबीर जलालाबाद में संगत दर्शन कर रहे हैं।
hin_Deva hin_Deva bho_Deva hin_Deva bho_Deva hin_Deva awa_Deva hin_Deva hin_Deva hin_Deva